  Виталий Пронин Кенӟалиосты тодӥсьтэмез ӧвӧл. Соослэн выросъёссы туж аспӧртэмлыкоесь, шаплы бызьыло. Дыртыкузы мугорзы солань-талань куасаське, кузь быжзы сюло выллем нюжтӥське. Кин ке кенӟалиез быжтӥз кутыны малпаз ке, уз пӧрмыты - та мугор люкетсэ со чигтыса кельтоз. Быжыз берло будоз на.Милям, Алнашысь пичи пиослэн, сюлэме кельшымон интымы вал - Чебернюк. Сусыпуо меӵ бамын пумиськылӥзы бадӟым изъёс но. Котькуд аре оштолэзьлэн пумаз ветлылӥм та интые. Нёжалъёсын но вукыремъёс пыдсын лымы шунаса уг вутты на, нош отын вож турын ӝутскыны ӧдъя, бубылиос лобало, нымы-кибыос, кузьылиос, жадёнэз валатэк, ас ужъёсынызы выро. Но милемлы тужгес но тунсыко потылӥзы кенӟалиос. Соосты тодмаськомы вал ини, куд-огезлы ним но сётӥмы: Куртчылӥськись, Ӝог бызьылӥсь, Курдась. Та кенӟалиос ог 20-25 сантиметръемесь, быжтэк ог 15-18 сантиметръемесь. Кӧс интыысь гуждор вылэ выдыса, сак чакласькиськом, угось тодӥськомы: кенӟали куак пушкысь яке из улысь одно ик потоз.Тани ӝоген потӥз Ӝог бызьылӥсь. Тыбырыз солэн куренё-пурысь, йыр дорысен быжозяз кыстӥсько векчи но сюбег лента выллем куинь тӧдьы чуръёс, соос, ку вылэ сьӧд сӥньысэн вурыса, юнматэмын кадь. Дыр ортчемъя но мӧйымемзыя кенӟалиослэн вылтуссы воштӥське. Айыоссы вож яке нап-вож буёло луо, мумыоссы кылё пурысь дӥсен ик.Куартолэзе айы но мумы кенӟалиос ваче карисько. Нош ӵош луон понна айы кенӟалилы тыршоно луэ: мумыосыз ваньмызлы уг тырмо бере, «кышно» понна нюръяськоно. Тани кызьы ортчо жугиськонъёссы. Айы кенӟалиос ог-огзы доры матэкто, азьпыдъёссы вылэ ӝутскыса, йырзэс урдо но, ымзэс паськыт усьтыса, ог-огзэс кышкато. Тушмонзэ котькуд нюръяськись урдэслане донгыны тырше. Та вакытэ ик мертаське солэн йырбераз куртчиськыны-мертчиськыны. Кенӟалиос жугиськыкузы ог-огзэс шуккыло чурыт кобыё йырынызы. Вазь-а, бер-а, но одӥгез вала аслэсьтыз лябзэ, пегӟыны ӧдъя. Вормисез со сьӧры уйиське ке но, кутыны уг быгаты - кужымез лябӟемын ук. Со понна сое чебер мумы кенӟали возьма, соос паръяськыса кӧня ке дыр ӵоже уло.Мумы кенӟали шуныт но небыт интые кельтэ 6-13 пуз. Гудырикошкон толэзе  отысь пото пичи кенӟалиос. Соос сэзесь, етӥзэсь, сьӧд мугоро, кузьдалазы 4 сантиметр пала. Ог 3 ар ортчыса гинэ, соос мӧйымозы но асьсэлы пар утчалозы.Кенӟалиослэн вань асьсэлэн улон гузы но пӧйшуран интызы. Гу дурысьтызы   кыдёке уг кошко - ма, котыр сьӧсь лулосъёс ук! Кенӟалиосты сиё тылобурдоос, кыйёс, ӟичыос, кырпарсьёс но мукет лулосъёс. Асьсэос но соос кӧтсэс тыро пӧртэм лулосъёсын. Мае куто, вормо, мар сюре нымы-кибыос пӧлысь - ваньзэ сыскыса ньыло. Быгато узы-борыез но, векчи губиез но оскалтыны.Та гожъям сэзь кенӟалилы гинэ тупа. Со ӵемгес пумиське асьме лымшорпал ёросъёсын. Вань на пиясь кенӟали. Таиз пичигес - 15 сантиметрлэсь кузь уг буды. Пумиське со котькуд ёросын. Адӟыны луэ нюлэс кушъёсысь, яратэ пу корам бервылъёсты, куштэм бакчаосты, коркаосты, юртъер котыръёсты, нюро интыосты. Кышкытлыкез шӧдэ ке, вуын но пегӟон инты шедьтэ, шур пыдсысь сумедэ гудӥськыса ватске. Мумы кенӟалилэн пузъёсыз кыре усё гинэ, сьӧд буёло пиосыз отысь пото ини. Пиясь кенӟалиос сиё пӧртэм нымы-кибыосты, нумыръёсты, чонариосты, кутъёсты, мушъёсты но мукет векчи лулосъёсты. Ӟозъёсты но быгато кутыны. Бадӟым мугоро вож ӟозэз кутэмзы бере кӧня ке сыскыса возё, собере солэсь мугорзэ кесяло. Чурыт люкетъёссэ нимаз-нимаз сыско.Кенӟали ассэ вӧсь карыны уг сёты - кужмо лулосъёслэсь пегӟе, кужымъя ачиз кадьёсын нюръяське - котькуд кенӟалилэн мугораз жугиськем-куртчылӥськем пытьыосыз вань. Адямиез но со быгатэ куртчыны, таиз нерад каре ке. Вир уз потты ке но, вӧсь кароз.Кенӟалиос адямилы капчиен дышо. Соосты сюдыны-утялтыны кутсконо ке, сюлмаськемез шӧдо, курдамысь дугдо. Соин ик куд-ог адямиос соосты террариумын возё-утялто.Кенӟали выжые тросэз тодосчиос пырто на ӵуж йыро ыргон кыез (веретеница). Таиз мугорызъя кельше кыйлы, но синъёссэ кыньылэмез луэ. (Кыйёслэн синкабъёссы ӧвӧл). Музъем вылтӥ нюжтӥськемзэ адӟыса, сое адямиос жалятэк быдто - кый кожало. Нош солэн инкуазьын аслаз интыез - нюлэсэз арам карись нымы-кибыосты быдтэ.Виктор Туганаев.  